VENDIM 
Nr. 248, datë 27.4.2007 

PËR  KRIJIMIN E AGJENCISË KOMBËTARE TË SHOQËRISË SË 
INFORMACIONIT 
(Ndryshuar me VKM nr. 837, datë 29.7.2009; nr. 28, datë 20.1.2010; nr. 26[footnoteRef:1], datë 11.1.2012) [1:  VKM nr. 26, datë 11.1.2012 në pikën nr. 2 shprehet;
     ‘’ 2. Me garancinë financiare si institucion qeveritar, Agjencia Kombëtare për Shoqërinë e Informacionit siguron pajtueshmërinë me nenin 19 të ligjit nr. 9880, datë 25.2.2008 “Për nënshkrimin elektronik.’’] 


(i përditësuar)

Në mbështetje të nenit 100 të Kushtetutës, të nenit 10 të ligjit nr. 9000, datë 30.1.2003 “Për organizimin dhe funksionimin e Këshillit të Ministrave”, të neneve 21 e 27 të ligjit nr. 8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë”, të ndryshuar, dhe të nenit 12 të ligjit nr. 9645, datë 27.11.2006 “Për Buxhetin e Shtetit të vitit 2007”, me propozimin e Kryeministrit, Këshilli i Ministrave 

VENDOSI: 

1. Krijimin e Agjencisë Kombëtare të Shoqërisë së Informacionit, si institucion juridik publik, në  varësi të Ministrit për Inovacionin dhe Teknologjinë e Informacionit e të Komunikimit, me seli në Tiranë. 
2. Agjencia Kombëtare e Shoqërisë së Informacionit (AKSHI) ka objekt të veprimtarisë:
a) Zbatimin e politikave e të strategjive, për zhvillimin e sektorit të shoqërisë së informacionit (më poshtë SHI) dhe në veçanti të teknologjisë së informacionit dhe komunikimit (më poshtë TIK); 
b) Bashkërendimin e programeve në fushën e SHI-së dhe në veçanti të TIK-ut; 
c) Nxitjen e investimeve në fushën e SHI-së; 
ç) Hartimin e praktikave për ushtrimin e kompetencave që i jepen ministrit nga legjislacioni në fushën e komunikimeve elektronike dhe postare;
d) Promovimin e teknologjive të reja në fushën e SHI-së; 
dh) Dhënien e kontributit në edukimin dhe nxitjen e përdorimit të TIK-ut nga publiku.
3. Agjencia Kombëtare e Shoqërisë së Informacionit ka këto detyra dhe përgjegjësi specifike: 
 a) Merr pjesë në hartimin e strategjisë kombëtare për zhvillimin e shoqërisë së informacionit dhe bashkërendon punën për zbatimin e saj; 
b) Merr pjesë në hartimin e dokumentit të politikës së zhvillimit në fushën e komunikimeve elektronike dhe postare;
c) Merr pjesë në përgatitjen e bazës ligjore për zhvillimin e SHI-së dhe të TIK-ut;
ç) Ndihmon në hartimin e ndryshimeve dhe përmirësimin e kuadrit ligjor dhe nënligjor në fushën e komunikimeve elektronike dhe postare;
d) Bashkërendon reformat, programet dhe projektet në fushën e SHI-së, që zbatohen në të gjitha institucionet publike; 
dh) Përcakton standardet e TIK-ut, që do të përdorë Kryeministria, ministritë dhe institucionet, në varësi të Këshillit të Ministrave, Kryeministrit/ministrit. Këto standarde botohen në Buletinin e Njoftimeve Publike;
e) Në rastet kur standardet mungojnë dhe/ose janë të pazbatueshme, institucionet e mësipërme janë të detyruara, në çdo rast, të marrin mendimin e AKSHI-t, përpara fillimit të procedurave të prokurimit publik; 
ë) Zhvillon një rrjet të brendshëm të TIK-ut për administratën publike, përfshi krijimin e rrjetit qeveritar (GovNet) dhe të portalit qeveritar; 
f) Bashkërendon projektet për futjen e kompjuterave në të gjithë sektorët e administratës publike, duke i dhënë përparësi institucioneve, që ofrojnë shërbime të drejtpërdrejta për publikun dhe bizneset; 
g) Drejton strategjinë dhe projektet për ngritjen e shërbimeve on line të administratës publike, përfshi të gjitha shërbimet e qeverisjes elektronike; 
gj) Mbështet dhe bashkërendon projektet për dixhitalizimin e bazës ligjore, të dokumentacionit, të arkivave, të bibliotekave etj.; 
h) Nxit dhe mbështet përdorimin e internetit dhe TIK-ut në shkolla, përfshi kompjuterizimin dhe aksesin në internet të të gjitha shkollave publike; 
i) Nxit dhe mbështet zhvillimin e biznesit on line (e-bussiness); 
j) Nxit dhe mbështet politika për zhvillimin e infrastrukturës së TIK-ut dhe të investimeve private në këtë fushë; 
k) Promovon përhapjen e internetit dhe aksesin e publikut në shërbimet on line; 
l) Promovon dhe mbështet rritjen e aftësive për përdorimin e kompjuterit dhe të internetit nga qytetarët; 
ll) Bashkëpunon në fushën e SHI-së me institucione të tjera shtetërore dhe ndërkombëtare, shoqërinë civile dhe sektorin privat; 
m) Bashkërendon veprimtarinë dhe përgatit praktikat në kuadër të  detyrimeve, konventave dhe marrëveshjeve ndërkombëtare, dypalëshe dhe shumëpalëshe, në fushën e komunikimeve elektronike dhe postare.
 Ministria e Financave, gjatë planifikimit të projektbuxhetit të shtetit, duhet të marrë mendimin e AKSHI-t, i cili është organ teknik-këshillimor i institucioneve të përmendura në shkronjën “dh” të pikës 3 të këtij vendimi, për kërkesat e tyre, për financimin me fonde buxhetore të projekteve në fushën e teknologjisë së informacionit dhe komunikimit.
 n) zhvillon dhe ofron shërbimet e përqendruara elektronike për administratën publike;
 nj) krijon dhe administron infrastrukturën qeveritare të Çelësit Publik (PKI).
3.1. Veprimtaria e AKSHI-it mbështetet nga këshilli koordinativ, si organ kolegjial, i kryesuar nga Ministri për Inovacionin dhe Teknologjinë e Informacionit e të Komunikimit, dhe në përbërje të tij janë:
a) zëvendësministri i Brendshëm;
b) zëvendësministri i Arsimit dhe Shkencës;
c) zëvendësministri i Ekonomisë,Tregtisë dhe Energjetikës;
ç) rektori i Universitetit Politeknik të Tiranës;
d)  këshilltari i Kryeministrit për çështjet e shoqërisë së informacionit;
dh) deri në katër funksionarë e personalitete të fushës, të emëruar nga kryetari i tij. 
3.2.  Funksionet kryesore të këshillit koordinativ janë:
a) Shqyrtimi i projektakteve, ligjore e nënligjore, i dokumenteve strategjike dhe akteve të tjera, që lidhen me shoqërinë e informacionit;
b) Diskutimi i projektbuxhetit për shoqërinë e informacionit, përfshirë edhe fondet për funksionimin e AKSHI-t;
c) Vlerësimi i procedurave për përzgjedhjen dhe financimin e projekteve të programit të dixhitalizimit;
ç) Shqyrtimi i raporteve të veprimtarisë së AKSHI-t;
d) Shqyrtimi i raporteve të monitorimit dhe të vlerësimit të programeve, të financuara nga AKSHI.
3.3  Këshilli koordinativ mblidhet jo më pak se gjashtë herë dhe jo më shumë se dhjetë herë në vit.
4. Struktura dhe organika e Agjencisë miratohen me urdhër të Kryeministrit. 
5. Agjencia financohet nga Buxheti i Shtetit dhe nga projekte të ndryshme, nga institucione të huaja, si dhe nga burime të tjera, të ligjshme. 
6. AKSHI drejtohet nga Drejtori i Përgjithshëm, i cili organizon dhe drejton të gjithë veprimtarinë e AKSHI-t, dhe raporton para Ministrit për Inovacionin dhe Teknologjinë e Informacionit e të Komunikimit.
 Drejtori i Përgjithshëm i AKSHI-t emërohet, lirohet ose shkarkohet me urdhër të Kryeministrit, me propozimin e Ministrit për Inovacionin dhe Teknologjinë e Informacionit e të Komunikimit.
7. Marrëdhëniet e punës së punonjësve të kësaj Agjencie rregullohen me Kodin e Punës. Pranimi në punë bëhet sipas procedurave të parashikuara në ligjin nr.8549, datë 11.11.1999 “Statusi i nëpunësit civil”. 
8. Efektet financiare, në shumën 33 282 368 (tridhjetë e tre milionë e dyqind e tetëdhjetë e dy mijë e treqind e gjashtëdhjetë e tetë) lekë, që rrjedhin nga zbatimi i këtij vendimi, për vitin 2007, të përballohen nga fondi rezervë i Këshillit të Ministrave. 
9. Ngarkohen Kryeministria dhe Ministria e Financave për zbatimin e këtij vendimi. 
Ky vendim hyn në fuqi menjëherë dhe botohet në Fletoren Zyrtare. 

KRYEMINISTRI 
Sali Berisha 



